Na temelju članka 20. Pravilnika o stipendiranju studentima (Glasnik Grada Makarske, br. 22/22) Gradonačelnik Grada Makarske, dana 28. listopada 2024. godine, raspisuje

**NATJEČAJ  
za dodjelu studentskih stipendija za akademsku godinu 2024./2025.**

Članak 1.

Za akademsku godinu 2024./2025. Grad Makarska dodijeliti će studentske stipendije u sljedećim kategorijama:

1. stipendija uspješnom studentu,
2. stipendija studentu deficitarnog zanimanja,
3. stipendija iz područja socijalne skrbi,
4. stipendija studentu umjetničkog sveučilišnog studija,
5. stipendija od posebnog značaja za Grad Makarsku.

Članak 2.

Ukupno će biti dodijeljeno 34 (slovima: trideset i četiri) studentske stipendije i to:

1. deset (10) stipendija uspješnom studentu,
2. deset (10) stipendija studentu deficitarnog zanimanja,
3. deset (10) stipendija iz područja socijalne skrbi,
4. tri (3) stipendije studentu umjetničkog sveučilišnog studija,
5. jednu (1) stipendiju od posebnog značaja za Grad Makarsku.

Članak 3.

Studentska stipendija isplaćivati će se za 10 mjeseci akademske godine 2024./2025., za razdoblje od 1. listopada 2024. do 31. srpnja 2025. i to::

1. ***stipendija uspješnom studentu*** u mjesečnom iznosu od ***250,00 eura***,
2. ***stipendija studentu deficitarnog*** zanimanja u mjesečnom iznosu od ***250,00 eura***,
3. ***stipendija iz područja socijalne skrbi*** u mjesečnom iznosu od ***200,00 eura***,
4. ***stipendija studentu umjetničkog sveučilišnog studija*** u mjesečnom iznosu od ***180,00 eura***,
5. ***stipendija od posebnog značaja za Grad Makarsku*** u mjesečnom iznosu od ***500,00 eura***.

Ako korisnik stipendije školovanje završi prije 31. srpnja 2025., studentska stipendija isplaćena će biti zaključno s mjesecom u kojem je školovanje završeno.

Članak 4.

Pravo na studentsku stipendiju iz ovog Natječaja **ne može ostvariti**:

1. student koji se školuje uz rad ili koristi druge oblike novčanih potpora s osnova školovanja,

2. apsolvent nakon isteka prve godine apsolventskog staža i

3. student veleučilišnog studija.

Članak 5.

Pravo sudjelovanja na ovom Natječaju u kategoriji **stipendija uspješnom studentu** ima redoviti student:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju ovog Natječaja,
2. upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije,
3. koji nema novčane potpore po osnovi studiranja odobrene od nekog drugog subjekta,
4. čiji je opći uspjeh u prethodnom školovanju u sve četiri godine srednjoškolskog obrazovanja (studenti prve godine studija), odnosno prosječna ocjena svih položenih ispita iz prethodne godine studija (studenti trećeg i višeg semestra) minimalno 4,50,
5. koji kontinuirano (redovito i bez ponavljanja) upisuje semestre.

Članak 6.

Pravo sudjelovanja na ovom Natječaju u kategoriji **stipendija studentu deficitarnog zanimanja** ima redoviti student:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju ovog Natječaja,
2. upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije, kojim se obrazuje za zvanje deficitarno na području grada Makarske (Odluka o deficitarnim zanimanjima na području grada Makarske, KLASA: 604-02/24-01/1, URBROJ: 2181-6-06-3-24-3):
3. ***doktor / doktorica medicine***
4. ***magistar / magistra logopedije*** (Edukacijsko – rehabilitacijski fakultet, studij Logopedija)
5. ***magistar / magistra edukacijske rehabilitacije*** (Edukacijsko – rehabilitacijski fakultet, studij Edukator-rehabilitator)
6. ***magistar / magistra medicinske biokemije i laboratorijske medicine*** (Farmaceutsko – biokemijski fakultet, studij Medicinska biokemija)
7. ***magistar / magistra sestrinstva*** (Diplomski studij sestrinstva)
8. ***magistar / magistra psihologije***
9. **magistar / magistra ranog i predškolskog odgoja i obrazovanja,**
10. koji nema novčane potpore po osnovi studiranja odobrene od nekog drugog subjekta.

Članak 7.

Pravo sudjelovanja na ovom Natječaju u kategoriji **stipendija iz područja socijalne skrbi**, ima redoviti student:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju ovog Natječaja,
2. upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije,
3. koji nema novčane potpore po osnovi studiranja odobrene od nekog drugog subjekta,
4. koji uz uvjete iz točki 1. – 3. ovoga članka, ispunjava i najmanje jedan od sljedećih uvjeta:
5. da je invalid sa 50 posto i više oštećenja organizma ili
6. da živi u kućanstvu koje ispunjava uvjet prihoda utvrđen *Odlukom o socijalnoj skrbi Grada Makarske* (Glasnik Grada Makarske, br. 26/23, 6/24, 12/24 i 16/24) - za samaca do 350,00 eura mjesečno, za dvočlano kućanstvo do 470,00 eura mjesečno i potonji iznos uveća se 140,00 eura za svakog dodatnog člana kućanstva, te dodatno 66,00 eura za kućanstvo koje plaća slobodno ugovorenu najamninu u mjestu prebivališta.

Uvjet prihoda računa se za posljednjih šest mjeseci.

Članak 8.

Pravo sudjelovanja na ovom Natječaju u kategoriji **stipendija studentu umjetničkog sveučilišnog studija**, ima redoviti student umjetničkog studija:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju natječaja,
2. upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije,
3. koji nema novčane potpore po osnovi studiranja odobrene od nekog drugog subjekta.

Članak 9.

Pravo sudjelovanja na ovom Natječaju u kategoriji **stipendija od posebnog značaja za Grad Makarsku** ima student:

1. državljanin Republike Hrvatske s prebivalištem na području grada Makarske u trajanju od najmanje tri godine i to u razdoblju koje prethodi danu raspisivanju natječaja,
2. upisan na sveučilišni studij i/ili stručni studij u Republici Hrvatskoj i jednakovrijedan studij u državama članicama Europske unije, Velike Britanije i Sjedinjenih Američkih Država,
3. koji nema novčane potpore po osnovi studiranja odobrene od nekog drugog subjekta,
4. koji izborom studija i mjesta studiranja predstavlja poseban značaj za Grad Makarsku.

Članak 10.

Kandidat koji se natječe u kategoriji **stipendija uspješnom studentu,** uz popunjen obrazac zahtjeva,obavezno prilaže:

1. Potvrdu o redovitom upisu na studij za akademsku godinu 2024./2025. (original),
2. Svjedodžbe posljednje četiri godine školovanja u srednjoj školi (preslike) za studenta prve godine, odnosno prijepis ocjena prethodne godine studija za studenta trećeg i višeg semestra (original).

Ako se kandidat, koji se natječe u kategoriji **stipendija uspješnom studentu** poziva na bodove iz kriterija socijalni položaj kandidata, obavezno prilaže i sljedeće dokaze:

1. Smrtni list (preslika ili elektronički zapis) ako kandidat nema jednog ili oba roditelja,
2. Potvrdu ustanova ako je kandidat iz kućanstva s troje i više djece upisane u programe predškolskog i/ili školskog i/ili visokoškolskog obrazovanja (elektronički zapis ili original),
3. Potvrdu o upisu kandidata na drugi studij (original),
4. Pisanu potvrdu o volontiranju, sukladno Zakonu o volonterstvu (Narodne novine, br. 58/07, 22/13 i 84/21).

Članak 11.

Kandidat koji se natječe u kategoriji **stipendija studentu deficitarnog zanimanja,** uz popunjen obrazac zahtjeva,obavezno prilaže:

1. Potvrdu o redovitom upisu na studij za akademsku godinu 2024./2025. (original),
2. Svjedodžbe sve četiri godine školovanja u srednjoj školi (preslike) za studenta prve godine, odnosno prijepis ocjena prethodne godine studija za studenta trećeg i višeg semestra (original).

Ako se kandidat, koji se natječe u kategoriji **stipendija studentu deficitarnog zanimanja,** poziva na bodove iz kriterija socijalni položaj kandidata, obavezno prilaže i sljedeće dokaze:

1. Smrtni list (preslika ili elektronički zapis) ako kandidat nema jednog ili oba roditelja,
2. Potvrdu ustanova ako je kandidat iz kućanstva s troje i više djece upisane u programe predškolskog i/ili školskog i/ili visokoškolskog obrazovanja (original),
3. Potvrdu o upisu kandidata na drugi studij (original),
4. Pisanu potvrdu o volontiranju, sukladno Zakonu o volonterstvu (Narodne novine, br. 58/07, 22/13 i 84/21).

Članak 12.

Kandidat koji se natječe u kategoriji **stipendija iz područja socijalne skrbi,** uz popunjen obrazac zahtjeva,obavezno prilaže:

1. Potvrdu o redovitom upisu na studij za akademsku godinu 2024./2025. (original),
2. Svjedodžbe za sve četiri godine srednjoškolskog obrazovanja (preslika) za studenta prve godine, odnosno prijepis ocjena prethodne godine studija za student trećeg i višeg semestra (original),
3. Dokaz o invalidnosti (preslika Rješenja ili elektronički zapis potvrde iz Registra osoba s invaliditetom) - za kandidata koji se poziva na uvjet osobe s invaliditetom ili
4. Potvrdu Porezne uprave o dohotku za 6 mjeseci za sve članove kućanstva – za kandidata koji se poziva na uvjet kućanstva koje ispunjava uvjet prihoda (original ili elektronički zapis), Ugovor o slobodno ugovorenoj najamnini, ovjeren od javnog bilježnika ili Porene uprave (preslika), ako živi u kućanstvu koje plaća slobodno ugovorenu najamninu u mjestu prebivališta.

Ako se kandidat, koji se natječe u kategoriji **stipendija iz područja socijalne skrbi** poziva na bodove iz kriterija socijalni položaj kandidata, obavezno prilaže i sljedeće dokaze:

1. Smrtni list (preslika ili elektronički zapis) ako kandidat nema jednog ili oba roditelja,
2. Potvrde ustanova ako je kandidat iz kućanstva s troje i više djece upisane u programe predškolskog i/ili školskog i/ili visokoškolskog obrazovanja (original),
3. Potvrdu o upisu kandidata na drugi studij (original),
4. Pisanu potvrdu o volontiranju, sukladno Zakonu o volonterstvu (Narodne novine, br. 58/07, 22/13 i 84/21).

Članak 13.

Kandidat koji se natječe u kategoriji **stipendija studentu umjetničkog sveučilišnog studija,** uz popunjen obrazac zahtjeva,obavezno prilaže:

1. Potvrdu o redovitom upisu na studij za akademsku godinu 2024./2025.(original),
2. Svjedodžbe sve četiri godine srednjoškolskog obrazovanja (preslike) za studenta prve godine, odnosno prijepis ocjena prethodne godine studija za studenta trećeg i višeg semestra (original).

Ako se kandidat, koji se natječe u kategoriji **stipendija studentu umjetničkog sveučilišnog studija** poziva na bodove iz kriterija socijalni položaj kandidata, obavezno prilaže i sljedeće dokaze:

1. Smrtni list (preslika ili elektronički zapis) ako kandidat nema jednog ili oba roditelja,
2. Potvrde ustanova ako je kandidat iz kućanstva s troje i više djece upisane u programe predškolskog i/ili školskog i/ili visokoškolskog obrazovanja (original),
3. Potvrdu fakulteta o upisu kandidata na još jedan studij,
4. Pisanu potvrdu o volontiranju, sukladno Zakonu o volonterstvu (Narodne novine, br. 58/07, 22/13 i 84/21).

Članak 14.

Kandidat koji se natječe u kategoriji **stipendija od posebnog značaja za Grad Makarsku,** uz popunjen obrazac zahtjeva,obavezno dostavlja:

1. Potvrdu o redovitom upisu na studij za akademsku godinu 2024./2025. (original),
2. Životopis i dokaze kojima potkrepljuje činjenice iznijete u životopisu.

Članak 15.

Potvrdu o državljanstvu i prebivalištu kandidata pribavlja Grad Makarska.

Potvrde izdane elektroničkim zapisom smatraju se originalom.

Članak 16.

Podnositelj zahtjeva za dodjelu stipendije koji studira izvan Republike Hrvatske dužan je priložiti i dokumentaciju prevedenu na hrvatski jezik od strane ovlaštenog prevoditelja.

Ocjene studenta koji studira izvan Republike Hrvatske biti će bodovane sukladno sistemu ocjenjivanja u državi studiranja.

Članak 17.

Za ostvarivanje prava na stipendiju student se može natjecati u različitim kategorijama, s time da stipendiju može ostvariti samo u jednoj kategoriji.

U zahtjevu za dodjelu stipendije student može odrediti prvenstvo određene kategorije stipendije, rangirajući listu reda prvenstva od 1 do najviše 5.

Članak 18.

Po isteku roka za podnošenje prijava na natječaj Povjerenstvo za stipendije pristupa postupku ocjene ispunjavanja propisanih (formalnih) uvjeta natječaja i bodovanju prijava iz članka 2. točke 1. – 4., odnosno vrednovanja prijava za stipendiju iz članka 2. točka 5.

Članak 19.

Ukoliko se utvrdi da je neka prijava nepotpuna ili sadrži dokumentaciju koja nije valjana  
pozvat će se podnositelja da je dopuni i ispravi u roku koji ne može biti dulji od 5 dana od dana prijema poziva za dopunu, odnosno ispravak.   
Ukoliko se utvrdi da je prijava nepravovremena ili ukoliko se podnositelj ne odazove u roku  
određenom za dopunu ili ispravak nepotpune i nevaljale isprave, prijava će biti odbačena.

Članak 20.

Povjerenstvo za stipendije donosi Prijedlog bodovne liste za stipendije iz članka 2. točke 1. – 4. i Prijedlog liste za stipendiju iz članak 2. točka 5. koje objavljuje na Oglasnoj ploči i Internet stranici Grada Makarske.

U roku od 8 dana od dana objave na prijedloge lista iz prethodnog stavka može se izjaviti prigovor Gradonačelniku.

Prigovor rješava Gradonačelnik koji potom svojom odlukom utvrđuje Konačnu listu za dodjelu stipendija.

Članak 21.

Ako u nekoj od kategorija broj dodijeljenih stipendija bude manji od planiranog gradonačelnik će, na prijedlog Povjerenstva za stipendije, sredstva dodijeliti podnositeljima zahtjeva iz druge kategorije.

Članak 22.

Na temelju odluke iz prethodnog članka sa studentom se sklapa ugovor kojim se uređuju  
međusobna prava i obveze.

Članak 23.

Korisnik stipendije iz članka 2. točka 1. – 4. dužan je po završetku studiranja, a najkasnije u roku od 30 dana, izvršiti prijavu Hrvatskom zavodu za zapošljavanje Ispostava Makarska, te se i javljati se na sve natječaje za radna mjesta koja odgovaraju njegovoj stručnoj spremi a čije je mjesto rada na području grada Makarske.

Obveza iz prethodnog stavka traje 6 mjeseci za korisnika stipendije koji je stipendiju primao jednu ili više akademskih godina.

Vrijeme obveze iz ovog članka započinje teći danom prijave Hrvatskom zavodu za zapošljavanje Ispostava Makarska.

Članak 24.

Korisnik stipendije obvezan je raditi u stečenom zvanju na području grada Makarske onoliko kalendarskih godina koliko je akademskih godina primao stipendija Grada Makarske.

Iznimno, korisnik stipendije oslobađa se obveze iz prethodnog stavka ako natječaj ne bude raspisan ili temeljem natjecanja na istome ne ostvari zaposlenje.   
Korisnik stipendije za kojeg se utvrdi da nije ispunio uvjete iz članka 23. ovog Natječaja dužan je ukupan iznos uplaćenih stipendija vratiti Gradu Makarskoj, odjednom u cijelom iznosu ili u najviše onoliko mjesečnih rata koliko je mjeseci primao stipendiju, te s isplatom početi najkasnije 60 dana nakon proteka rokova iz članka 23. ovog Natječaja.

Članak 25.

Korisnik stipendije iz članka 2. točka 5. ne podliježe obvezi iz članaka 23. i 24. ovog Natječaja. Grad Makarska ugovorom može predvidjeti posebne obveze vezane za njegovo stečeno zvanje i stručnu spremu (npr. obvezu održavanja koncerta, izložbe, sudjelovanja u gradskom projektu, intelektualne usluge i sl.), u razdoblju od 4 godine od dana završetka studiranja i stjecanja diplome.

Članak 26.

Korisnik stipendije dužan je primljeni iznos stipendije vratiti i ako je pravo na stipendiju ostvario na temelju neistinitih ili krivotvorenih podataka, ako je za trajanja ugovora o korištenju stipendije primao drugu novčanu stipendiju financiranu javnim sredstvima, ako u akademskoj godini za koju je primao stipendiju iz neopravdanih razloga ostvari manje od 40 ECTS bodova ili naknadno upiše mirovanje ili odustane od studija.

Članak 27.

Korisnik stipendije dužan je o svakoj promjeni adrese i prebivališta izvijestiti Grad Makarsku, nadležni Upravni odjel za javne potrebe i društvene djelatnosti, u roku od 15 dana od promjene adrese, odnosno prebivališta.

Promjena prebivališta izvan Grada Makarske uvjetuje gubitak prava na stipendiju od datuma promjene prebivališta, te se s korisnikom stipendije raskida ugovor.

Članak 28.

Korisnik stipendije dužan je po završetku akademske godine a najkasnije do 31. listopada 2025. izvijestiti Grad Makarsku o uspjehu ostvarenom u akademskoj godini u kojoj je primao stipendiju.

Neovisno za koju godinu studiranja je primao stipendiju Grada Makarske, korisnik stipendije dužan je u roku od 30 dana od dana završetka studiranja i stjecanja diplome o istome izvijestiti Grad Makarsku i dostaviti dokaz o prijavi na Hrvatski zavod za zapošljavanje.

Članak 29.

Riječi i pojmovi korišteni u ovom Natječaju koji imaju rodno značenje, odnose se jednako na muški i ženski rod.

Članak 30.

Prijave na natječaj primaju se u roku od 15 dana od dana njegove objave na stranicama Grada Makarske: [www.makarska.hr](http://www.makarska.hr/) i Oglasne ploče Grada Makarske.

Prijave se podnose na adresu:

**GRAD MAKARSKA**

**Obala kralja Tomislava br. 1**

**21300 Makarska**

**s naznakom „STUDENTSKE STIPENDIJE“.**

Članak 31.

Ovaj Natječaj objavit će se na Oglasnoj ploči Grada Makarske i službenim stranicama Grada Makarske [www.makarska.hr](http://www.makarska.hr/).

KLASA: 604-02/24-01/1

URBROJ: 2181-6-06-3-24-4

Makarska, 28. listopada 2024.

Gradonačelnik

dr.sc. Zoran Paunović